Ramaphosa sê oor aandele in Gupta-mynPres. Cyril Ramaphosa (Foto: Themba Hadebe/POOL/AFP) Pres. Cyril Ramaphosa het Woensdag by die Zondo-kommissie van ondersoek na staatskaping aandag gegee aan aantygings oor sy aandeelhouding in die omstrede Optimum Coal Mine en Optimum Holdings. Die president het gesê hy het sedert sy aanstelling in die regering geen betrokkenheid meer by die myn, wat in die berugte Gupta-broers se hande beland het nie. Brian Molefe, voormalige Eskom-hoof, het vroeër vanjaar voor die kommissie onder meer getuig dat Ramaphosa politieke beskerming aan Optimum verleen het, omdat hy ŉ aandeelhouer was toe hy adjunkpresident van die ANC was. Ramaphosa is ook daarvan beskuldig dat sy naam deur Glencore – aan wie Optimum Coal Mine in daardie stadium behoort het – tot voordeel van die myn gebruik is. Dit sluit glo in die verkoop van swak gehalte steenkool aan Eskom. Matshela Koko, nóg ŉ voormalige hoof van Eskom, het selfs aangevoer dat Ramaphosa ’n hand in sy afdanking in 2018 gehad het. Ramaphosa ontken die aantygings in die openingsverklaring wat hy vandag voor die kommissie voorgelees het. Luidens die verklaring het hy as sakeman voor sy aanstelling in die regering deel gehad aan ŉ kommersiële konsortium met Glencore in die verkryging van Optimum Holdings. Ramaphosa het as sakeman ŉ effektiewe aandeelhouding van 9,64% in Optimum Holdings verkry en die rol ingeneem as nie-uitvoerende voorsitter van Optimum Holdings. “Ek het in daardie rol geen operasionele betrokkenheid by Optimum Holdings of Optimum Mine gehad nie,” sê Ramaphosa nou. Luidens sy verklaring het hy ná sy verkiesing tot adjunkpresident van die ANC in 2012 ’n hersiening van sy sakebelange gedoen om moontlike konflik van belange te vermy. Ramaphosa het in 2013 as direkteur van Optimum Holdings bedank en in 2014 sy aandele verkoop voordat hy as adjunkpresident van Suid-Afrika aangestel is. “Ek het daarna geen verdere betrokkenheid of belangstelling in Optimum gehad nie,” het hy gesê. Die myn is in 2015 deur die Gupta se maatskappy Oakbay Investments oorgekoop. Ramaphosa ontken ook dat hy as nie-uitvoerende voorsitter van Optimum Holdings en later as adjunkpresident betrokke was by kontraktuele aangeleenthede tussen Eskom en Optimum Mine. Ramaphosa se getuienis voor die Zondo-kommissie duur voort.